
2 HÉT 2 NAP (installáció)

Szerző: Lehócki Lúcia ( luca.lehocki25@gmail.com )

Témavezető: Rác Gyöngyike – mester képzőművész , PhD Palásti Andrea – egyetemi docens

Intézmény: Úvidéki Egyetem, Művészeti Akadémia, Grafika szak, Európa Kollégium Egyetemista Központ, Újvidék

Az általam bemutatott kutatás alapját a dadaista és szürrealista művészeti irányzatok közös gyakorlatából származó módszer adja, amely az automatikus írás technikájára épül. E gyakorlat során az alany folyamatosan, megszakítás nélkül ír 7 percen keresztül bármit, ami eszébe jut, kerülve minden tudatos kontrollt. Az első percekben az írás gyakran a külső környezetre reflektál, azonban az idő múlásával a gondolatok egyre mélyebb rétegei tárulnak fel, így feltárva a tudatalatti tartalmakat. Míg a dadaisták sok esetben költői formában publikálták ezen spontán szóláncokat, a szürrealisták számára ezek az asszociációk inspirációs forrásként szolgáltak.
Saját megközelítésemben e módszert terápiás céllal alkalmaztam, hogy egy személyes krízis során segítse az önreflexiót és a belső feszültségek felszínre hozatalát. A napi rendszerességgel végzett írásfolyamat során olyan gondolatokat és érzelmeket sikerült megfogalmaznom, amelyek addig tudattalanul nyomasztottak. Az írás során az egyik gondolat követi a másikat, rétegeződik, míg végül összefonódnak, és az egyes gondolatmenetek értelmezhetetlenné válnak. Ezzel az alkotói folyamattal azt a belső zűrzavart kívántam megjeleníteni, amely mindannyiunk fejében zajlik, és amely a mindennapi tapasztalataink részét képezi.
Kutatásom célja annak vizsgálata, hogy az automatikus írás miként nyújthat egyfajta belső tükröt az egyén számára, és hogyan segítheti a tudatos és tudattalan gondolatok közötti kapcsolat feltárását.



